જ્ઞાન અને માહિતીના તફાવતને સમજવાનો પ્રયાસ કરીએ. ધારો કે કોઇ માણસ સત્ય, અહિંસા, અસ્તેય, અપરિગ્રહ અને બ્રહ્મચર્ય જેવા પાંચ યમ અને શૌચ, સંતોષ, તપ, સ્વાધ્યાય અને ઈશ્વર પ્રણિધાન એ પાંચ નિયમો પુસ્તકમાંથી વાંચીને કંઠસ્થ કરી લે, એ માહિતી થઇ. આવી માહિતી દ્વારા તે ઑડિયન્સને ક્ષણિક પ્રભાવિત પણ કરી શકે. જો કે તેના જીવનમાં કોઇ ઝાઝો ફાયદો નહીં થાય કે ન તેના સંગથી કોઇ બીજાને ખાસ પ્રેરણા મળે. આવી વ્યક્તિ માહિતીસભર છે તેમ કહેવાય.